Muqleɣ-tt ɣer wudem, sḍuleɣ tamuɣli, walaɣ lecfur-is i yellan yakan cmumḥent ttḥerrikent am tferrtin n ujeḥmum, uɣalen sibereken-ten wussan n wuzu d yiɣeblan, walaɣ taglimt-is i yellan yakan d lewwaɣet am yiffer n tjeǧǧigt mi twala iṭij, ma d tura tuɣal werraɣet, sellawet, iɣumm-itt layas, walaɣ ticenfirin-is i yellan tettban-d fell-asen tiẓeḍt, qqurent am waffriwen n tjeǧǧigt-nni taneggarut ɣef yixef n ucagg n useklu deg umwan. Walaɣ aɛenqiq-nni i yellan ibedd s teflest tura yekna seg tugget n wuguren. Walaɣ aya-agi akk deg wudem n Salma, maca ɣur-i nekkini amakken d ciṭ n usigna i yernan ccbaḥa i waggur, ṣṣmayem i d-isbanayen aṭas n lbaḍnat i yellan deg wul n umdan, ccbaḥa d sser akken ibɣu qerriḥit lesrar-agi, ma d udmawen-agi isusamen i yetteffren ayen i yellan deg wulawen-nsen, urǧin cebḥen xas akken seggmen, acku ur d-nettcihwi lkass arma iban-d wayen i yellan deg-s .